शाम तक ख़बर आम होने लगी थी कि इंदिरा गांधी की सिक्ख चरमपंथियों ने हत्या करवा दी थी, अगले ही रोज़ से दिल्ली की सड़कों पर बलवाई घूमने लगे थे। उन दंगों की कवरेज में शानदार और बहादुराना काम करने वाले पत्रकारों में से एक स्वर्गीय आलोक तोमर ने कोई 4 साल पहले एक बातचीत में बताया था कि किस तरह से उनको मोहन सिंह नाम के एक शख्स से इन दंगों की ख़बर मिली थी और एच के एल भगत, सज्जन कुमार और जगदीश टाइटलर के इलाकों में हिंसक भीड़ ने त्रिलोकपुरी समेत पूर्वी दिल्ली के तमाम इलाकों में सिक्खों का क़त्ल ए आम किया था। पुलिस 2 नवम्बर तक सिर्फ दो मौतों का आंकड़ा बता रही थी, लेकिन आलोक तोमर समेत और 3 पत्रकारों ने दंगों का सच जनसत्ता और इंडियन एक्सप्रेस में लिखना शुरु किया। तब तक दंगे धीरे धीरे दिल्ली से और शहरों तक पहुंच रहे थे। दिल्ली में तो चश्मदीदों ने लगातार बयान किया है कि किस तरह कांग्रेस के कई नेता ही दंगईयों की भीड़ का नेतृत्व कर रहे थे, लेकिन सवाल एक और था कि आखिर ये सब हो क्यों रहा था। सवाल एक और था कि क्या हमारी चुनावी राजनीति और बहु-पार्टी संसदीय लोकतंत्र आज़ादी के 37 साल बाद सिर्फ वोटबैंक की राजनीति पर खड़ा था, जो भूख-गरीबी से लेकर मज़हब तक का अपने फ़ायदे के लिए इस्तेमाल करती है। इंसानों को टिश्यू पेपर की तरह यूज़ एंड थ्रो के सिद्धांत पर ला खड़ा करती है। आइए चलते हैं थोड़ा पीछे…